Ditsem Nuus - Displaying items by tag: Universiteit Vrystaat
Die omstrede standbeeld van oud pres. MT Steyn van die Vrystaatse Republiek, gaan van die UV se Bloemfontein-kampus na die Oorlogsmuseum verskuif na hul aansoek om ’n permit geslaag het. Die besluit kom in die nasleep van die FeesMustFall-betogings in 2015 en 2016 waar ’n groep studente geëis het dat die standbeeld verwyder moet word omrede studente aanstoot neem van die erfenis stuk wat apartheid en onderdrukking simboliseer.
Steyn was van 1896 tot 1902 die president van die voorheen onafhanklike Oranje-Vrystaat en sy standbeeld wat op 29 September 1929 op die plein voor die Grey-universiteitskollege se hoofgebou onthul is, sal op 11 Oktober, presies 120 jaar ná die uitbreek van die Boereoorlog, op sy nuwe staanplek by die Oorlogsmuseum onthul word.
Die Afrikanerbelange-organisasie en burgerregte waghond AfriForum het egter appelleer teen die besluit en vra indien die beeld verskuif word, of Afrikaanse studente en personeel nog welkom op die kampus is. Hulle beklemtoon ondermeer dat die verskuiwing eerder studente sal polariseer as om respek en samehorigheid onder hulle te bevorder.
Prof. Francis Petersen, rektor en visekanselier van die UVS voer aan dat hoewel die verskuiwing van die standbeeld die potensiaal het om verdeeldheid in die universiteitsgemeenskap te saai, het die openbare prosesse die potensiaal getoon om ŉ vlak van verdraagsaamheid te skep.